Parool vir Andile LungisaAndile Lungisa. Foto: African News Agency/ANA Andile Lungisa is van Dinsdag af ŉ vry man nadat hy parool toegestaan is. Die departement van korrektiewe dienste het bevestig Lungisa se parool begin effektief op 1 Desember. Lungisa het in September tronkstraf begin uitdien nadat hy reeds in 2018 aan aanranding skuldig bevind is en tot effektief twee jaar tronkstraf gevonnis is. Volgens Singabakho Nxumalo, woordvoerder van die departement, is Lungisa ŉ eerste oortreder en het hy positief op rehabilitasieprogramme gereageer. “Die wet bepaal die minimum vonnistydperk wat uitgedien moet word voordat moontlike parool oorweeg kan word. Dit moet gelees word saam met artikel 276 (1) (i) van die Strafproseswet wat stipuleer dat ŉ verpligte een sesde van die vonnis uitgedien moet word voordat parool oorweeg kan word.” Lungisa het nadat hy op 9 Mei 2018 gevonnis is verskeie kere geappelleer en is op 25 Mei 2018 op borgtog vrygelaat. Sy appèlaansoeke het egter nie geslaag het nie en hy moes in September vanjaar sy tronkstraf begin uitdien. Die spesiale kwytskelding van vonnisse wat pres. Cyril Ramaphosa op 16 Desember 2019 toegestaan het, het Lungisa se vonnis met 12 maande verminder. “Die toestaan van parool aan Lungisa beteken daar sal van hom verwag word om aan ŉ spesifieke stel voorwaardes te voldoen en hy sal onder toesig wees totdat die vonnis verval.” Die omstrede ANC-raadslid in die Nelson Mandelabaai-metro is aan aanranding skuldig bevind nadat hy Rayno Kayser, DA-raadslid, met ŉ glasbeker oor die kop geslaan het. Die voorval het tydens ŉ chaotiese Nelson Mandelabaai-raadsvergadering in Oktober 2016 plaasgevind. Kayser het verskeie snywonde aan sy kop en nek opgedoen en foto’s het gewys hoe hy bloed oral oor hom gehad het. Die vergadering het in sulke erge geweld ontaard dat sommige raadslede berading moes ontvang. Lungisa het tydens sy verhoor onskuldig gepleit en gesê hy het uit selfverdediging opgetree.